Aivar Mäe

Aivar Mäe (sündinud 12. mail 1960 Pärnus) on eesti muusik, koorijuht ja kultuurikorraldaja. 

Ta on olnud Eesti Kontserdi direktor (1999–2009), Vanemuise teatrijuht (2003–2006) ja Rahvusooperi Estonia peadirektor (2009–2020). Juulis 2022 valiti ta Põhja-Pärnumaa vallavanemaks.

Elulugu 
Ta sai muusikahariduse Tallinna Muusikakeskkoolis ning Tallinna Riiklikus Konservatooriumis, kus õppis professor Ants Söödi juures dirigeerimist. 

Ta on juhatanud koore nii Eestis kui ka välismaal Rootsis ja Ameerika Ühendriikides, esinenud koorimuusika seminaridel, olnud rahvusvaheliste koorifestivalide eestvedaja. 1991. aastal viibis Aivar Mäe pool aastat Ameerika Ühendriikides, täiendades end Portlandi ülikoolis professor Bruce Browne'i juures. 

1990. aastal asutas ta kammerkoori Arsis (tegutses aastani 1997), 1993 samanimelise käsikellade ansambli ja 1996 laste kelladeansambli ning on käsikellade ansambli Arsis kollektiivide dirigent ja kunstiline juht. 

Mänginud 1978–1979 Pärnu ja 1982–1985 Tapa orkestris, olnud 1982 Rahvaloomingu ja Kultuuritöö Teadusliku Metoodikakeskuse vanemmetoodik ja 1987–1989 levimuusikasektori juhataja, 1984–1987 ENSV Riikliku Filharmoonia ansambli Vitamiin solist.

Aivar Mäe töötas 1989–1992 Rahvakultuuri Arenduskeskuse muusikaosakonna juhatajana. Ta on olnud Eesti Kontserdi 1993–1998 asedirektor ja 1999–2009 direktor ning 2003–2006 ühtlasi Vanemuise teatrijuht. Ta on juhtinud Estonia (1997) ja Vanemuise kontserdisaali (1998) ning Jõhvi kontserdimaja renoveerimist (2005) ja Pärnu kontserdimaja rajamist (2002).

17. novembril 2008 valis Rahvusooperi Estonia nõukogu Aivar Mäe rahvusooperi peadirektoriks. Tema volitused algasid 1. septembril 2009.

2020. aasta suvel sattus ta skandaali keskmesse, kui ajakirjanduses süüdistati teda aastaid kestnud seksuaalses ahistamises. 26. juunil 2020 alustas politsei Aivar Mäe suhtes menetlust seksuaalse ahistamise paragrahvi alusel. 27. augustil 2020 astus Aivar Mäe rahvusooperi Estonia peadirektori kohalt tagasi. Politsei määras 21. oktoobril Aivar Mäele seksuaalse ahistamise eest rahatrahvi ning Mäe kaebas otsuse edasi. Harju maakohus tühistas oma 17. veebruari otsusega trahvi ja kuna Riigikohus kassatsioonkaebust arutlusele ei võtnud, siis jõustus Harju maakohtu otsus.

2021. aastal leidis erinevalt Sotsiaalkindlustusametist Riigikohus, et Aivar Mäe on ansambli Vitamiin liikmena sundkorras Tšernobõli tuumakatastroofi piirkonda esinema saadetud ja tal on õigus represseeritu tunnistusele ja toetusele.

Tunnustus 
 1997 Eesti Kultuurkapitali helikunsti sihtkapitali aastapreemia (Estonia kontserdisaali renoveerimine)
 1998 Eesti Kultuurkapitali helikunsti sihtkapitali aastapreemia (Vanemuise Kontserdimaja renoveerimine)
 2002 Pärnu aasta mees
 2002 Eesti Kultuurkapitali helikunsti sihtkapitali aastapreemia (Pärnu Kontserdimaja rajamise eestvedaja)
 2003 Valgetähe V klassi teenetemärk
2005 Eesti Kaubandus-Tööstuskoja II klassi aumärk
 2006 Tartu medal
 2010 Kaarel Saha preemia (Vanemuise Teatri suure maja renoveerimise eest)  
 2012 Välisministeeriumi kultuuripreemia (Eesti tutvustamise eest välismaal)
 2013 Balti Täht (suhete arendamise ja tugevdamise eest Balti regiooni riikide vahel)
 2014 Pärnu teenetemärk (Pärnu Kontserdimaja rajamise idee algatamise ja teostamise eest)
 2014 Eesti Evangeelse Luterliku Kiriku Teeneteristi III järk.

Isiklikku 
Tema poeg on videomonteerija ja laulja Mikk Mäe. Lisaks on tal veel kaks last.

Viited

Välislingid 
 Merilin Kruuse. Rahvusooper Estonia uueks peadirektoriks valiti Aivar Mäe, EPL, 18. november 2008
 Tiina Mattisen. Aivar Mäe: „Unistama peab suurelt” Sirp, 3. september 2009

Eesti koorijuhid
Eesti dirigendid
Eesti teatritegelased
Valgetähe V klassi teenetemärgi kavalerid
Eesti Muusika- ja Teatriakadeemia vilistlased
Sündinud 1960